A jó hatalom kérdése

 *Atyám halálos ágyadon nyögéd
        Még gyermekid fülökbe: "Legnagyobb
        Fájdalmatokban is királyi széktek
        Előtt jelenjen meg tekintetem,
        És intsen emberi uralkodásra."*

II. Endre apja intézte e szavakat a fiaihoz. Endre király akkor idézi fel őket, mielőtt ítélkezik Bánk bán felett. Az alapkérdés, hogy hogyan lehet a jó hatalmat képviselni, olyan probléma, amely Machiavelli és Shakespeare Hamletje óta a fókuszban áll. Katona magyar szempontból veti fel ezt, kitágítva azzal, hogy még a jó uralkodó sem képes minidig a megfelelő döntést hozni.

Ennek tükrében az emberséges uralkodás és annak hiánya lengi körül az egész mű cselekményét. Hiszen minden más lényeges elem - az ország gondja, a konfliktusok- a hatalommal való visszaélésnek a következménye, legyen szó Gertrudisról vagy Ottóról. Gertrudis hatalomvágya és gőgössége egyértelműen meggátolja az emberséges fellépést. Még utolsó pillanatait is a trónhoz való kétségbeesett ragaszkodás határozza meg, így végleg bebizonyosodik, hogy tisztességtelen szándékok vezérelték a pozíciójának betöltésében.

 Bánk bán, mint az ország második embere, szintén jelentős befolyással bír. Erkölcsi tisztaságán azonban folt esik, haragja felülírja a higgadt döntés fontosságát. Hibájától eltekintve pedig majdnem annyira alkalmas lenne királynak, mint maga Endre, hiszen alapvetően ő képviseli a jót az elnyomó uralommal szemben. Ez a szűk mezsgye, amin a jó hatalomnak egyensúlyoznia kell, közel sem egyértelmű minden helyzetben, könnyű elveszni az etikum és az igazság útvesztőiben, és rosszul dönteni.

 A hatalom milyensége a legmeghatározóbb tényező, bármilyen korban vagy helyen élünk. Számunkra ez fokozottan jelen van, a 20. század európai diktatúráinak lenyomatát a máig érezni, a világ sok részén pedig ma is szélsőségesen alakul a hatalmi helyzet. Így válik számunkra is érvényessé a gondolat, mely szerint az emberségesség az egyetlen, ami végső soron meghatározó, ezt kell szem előtt tartani.